

**Κως, 24 Ιουνίου 2019**

**Προς:** Μέσα Μαζικής Ενημέρωσης

**ΔΕΛΤΙΟ ΤΥΠΟΥ**

Θέμα: “Επίσκεψη του Γενικού Διευθυντή Υδραυλικών, Λιμενικών και Κτιριακών Υποδομών στην Κω για το έργο της αποκατάστασης του λιμένα Κω”

Το νησί της Κω επισκέφθηκε σήμερα ο Γενικός Διευθυντής Υδραυλικών, Λιμενικών και Κτιριακών Υποδομών του Υπουργείου Υποδομών και Μεταφορών κ. Αντώνης Κοτσώνης με τον προϊστάμενο κ. Θοδωρή Τσουκαλά, τον επιβλέποντα του έργου κ. Παντελή Ξυροφώτο και εκπροσώπους της αναδόχου εταιρείας Αρχιμήδης για το έργο αποκατάστασης του λιμένα Κω.

Από νωρίς το πρωί επισκέφθηκαν μαζί με τον Δήμαρχο Κω κ . Γιώργο Κυρίτση και τον αντιπρόεδρο του Δημοτικού Λιμενικού Ταμείου κ. Γιώργο Κοκαλάκη το λιμάνι και καθόρισαν τα άμεσα βήματα για την έναρξη των εργασιών.

Ο κ. Κοτσώνης έκανε σαφές προς την ανάδοχο εταιρεία ότι το έργο πρέπει να ξεκινήσει άμεσα και να τηρηθεί αυστηρά το χρονοδιάγραμμα της σύμβασης, θέση με την οποία συμφώνησε ο Δήμαρχος Κω κ. Γιώργος Κυρίτσης.

Το έργο έχει καθυστερήσει ήδη και οφείλουμε να το έχουμε έτοιμο μέσα στο χρονοδιάγραμμα της σύμβασης. Όσον αφορά δε το εσωτερικό λιμάνι, αυτό πρέπει τον Απρίλιο του 2020 να είναι έτοιμο αφού τότε ξεκινά και η τουριστική περίοδος, δήλωσε ο Δήμαρχος Κω.

Ο ανάδοχος θα ξεκινήσει άμεσα τις εργασίες στο εξωτερικό λιμάνι και οι εργασίες στο εσωτερικό λιμάνι, αν θέλουμε να είναι έτοιμο τον Απρίλιο του 2020, πρέπει να ξεκινήσουν την 1η Οκτωβρίου ανέφερε ο εκπρόσωπος της αναδόχου εταιρείας.

**Γραφείο Τύπου Δήμου Κω**